ming030890/wiki-yue-high-quality huggingface dataset:
駿業里

駿業里係香港九龍觀塘一條馬路，南面連住駿業街、巧明街交界，北面連住觀塘道，不過最北一截仔係行人路，所以車只能喺南面出入。
因為觀塘道近住駿業里嘅巴士大站被叫做「觀塘駿業里」，所以呢個街名都幾多人聽過，更有改編歌用咗「駿業里」個名。
駿業街遊樂場

駿業街遊樂場（之後改名做InPARK），香港公園之一，遊樂場之一，喺觀塘駿業街，英文叫Tsun Yip Street Playground。行政上歸觀塘區。設施有硬地球場、籃球場、滾軸溜冰場，以及七人足球場。
鄧漢黻

鄧漢黻（Tang Hon Fat，黻嘅讀音係忽）原本係江西吉水縣白沙村人，佢喺十世紀左右，做官，做承務郎。

開族祖
一日佢來去到岑田側邊圭角山下定居，有傳家下北邊村嘅洪聖宮，就係佢起嘅。
屏山鄧氏奉佢為開族祖，之不過錦田鄧氏唔同意，認為係佢個『室』鄧符先至係開族祖。之不過突然中間斷開，到鄧符個孫先至鄧珪同鄧瑞分別南咗南邊村同北邊村。
鄧沛楠

鄧沛楠（PuiNam Tang，2003年1月12號—）係香港男演員，2022年出道，宏寰文化傳播旗下藝人。

簡歷
呢篇文夾雜其他語言，唔合乎粵語嘅用字、句式或者文法。請改善。如果想睇吓似粵語口語嘅文應該點寫，可以睇吓Wikipedia:正文同埋Wikipedia:好文入面貼堂嘅範例。
阿楠非常鍾意運動，曾接受籃球、足球、壘球、田徑等唔同類別嘅受訓同比賽，籃球更多次得獎，現為香港都會大學籃球代表隊成員。同時正接受專業演戲、唱歌、泰拳、Hip hop舞蹈訓練，希望可以為香港演藝界注入一股熱情同開心嘅正能量。
曾多次參與校內舞台劇同歌唱比賽。求學階段喺「人間搞作」劇社鑽研舞台劇表演技巧，亦喺浸會大學電影學院、樹仁大學等大學生微電影作品擔演主角，累積演出經驗。2020年喺ARM Channel TV微電影《沉默的同學》中亦有參予演出。
鄧海明

鄧海明，香港親中派政治人。

政治立場同參與
佢係香港親中派人士。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
鄧海蓮

鄧海蓮，香港親中派政治人物兼會計界人士。

選舉經歷
喺2021年9月，佢當選成為香港特别行政區選舉委員會會計界委員。之後佢喺李家超無提政綱嘅情況下，有份提名李家超參與2022年香港行政長官選舉。
鄧海坤

鄧海坤係香港親中派政治人物兼建築、測量、都市規劃及園境界人士。

選舉經歷
喺2021年9月，佢成為香港特别行政區選舉委員會建築、測量、都市規劃及園境界當然委員。
鄧湤鉮

2017年2月，鄧寶怡用Seasun（鄧湤鉮）呢個名上咗無綫電視探討置業嘅節目《有樓萬事足》，發表好多出位言論，金句包括「有樓有高潮」、「冇樓咪白撞」、「公猴愛洞穴」等等，引起香港觀眾廣泛討論。節目出街後，有一輯疑似佢嘅性感相喺網上流傳，不過佢話唔係自己嚟嘅。2018年，佢接拍改編自李宗瑞迷姦案嘅中國電影《有罪》，有裸露演出。
鄧濤

鄧濤（英文：Elizabeth Tang），係香港女演員，2021年開始演香港MV而出名。

簡歷
鄧濤喺香港出世，大學讀香港演藝學院。
雙文制

雙文制（粵拼：soeng1 man4 zai3；英文：digraphia）係社會語言學嘅一種現象，指同一隻語言用多過一種文字寫出嚟。
雙性向

雙性向又叫做雙性戀，係一種性取向或者性指向。具有兩種性取向嘅人對社會中嘅男性同埋女性同時產生性慾或愛慕。具有呢種性取向嘅人叫做雙性向者。雙性向者同其他性取向嘅人有時會比較難區分。
留意：唔好將雙性戀同泛性戀或者多性戀搞亂
雙性戀(Bisexual)係指鍾意男性同女性嘅人
泛性戀(Pansexual)嘅人直接唔會睇佢鍾意嘅人嘅性別
多性戀(Polysexual)係指鍾意超過一種性別（例如非二元性別嘅人）
雙峰駱駝

雙峰駱駝（學名 Camelus bactrianus），簡稱雙峰駝，係駱駝嘅一種，同單峰駱駝唔同，有兩個駝峰，主要分佈喺中亞地區。
而家全世界大約有 140 萬隻雙峰駱駝，但幾乎全部都係馴化品種。根據2002年10月數據顯示，喺中國西北部同蒙古大約重有 950 隻野生雙峰駱駝，世界自然保護聯盟（IUCN）已經將佢哋列為極度瀕危物種。

身體特徵同住邊
動物園裏面嘅雙峰駱駝
雙峰駱駝高超過 2 米（以最高點駱峰嚟計），重超過 700 公斤。主要食草、樹葉同穀物，一次最多可以飲 120 公升嘅水，然後好耐都唔使飲水，身體構造非常適應乾燥炎熱嘅沙漠氣候。

歷史
根據歷史資料顯示，古人可能喺公元前25世紀就已經開始馴服雙峰駱駝，最初馴服雙峰駱駝嘅地區係今日嘅伊朗北部、阿富汗東北部，同埋巴基斯坦北部地區。
喺香港，據聞以前未有山頂纜車嗰時，曾經有外國人用自己帶嚟嘅駱駝代步，但之後主人病逝，收尾隻駱駝亦都墮崖死咗。荔園動物園喺1990年代又試過引入兩隻雙峰駱駝，到動物園執咗笠之後，嗰2隻駱駝再送往深圳嘅野生動物園度住。
雙拖漁船

雙拖漁船，簡稱雙拖，係一種拖網作業嘅漁船，由兩部船分別帶住一個巨大嘅拖網嘅兩邊，兩部船中間隔一段距離來保證個網完全伸展開，並排同速航行來捉魚。
由於拖網會破壞海洋生態，近年唔少環保組織反對爾種船繼續出海。
雙旺

雙旺（粵拼：soeng1 wong6；壯文：Sanghvang）係位於中國廣西鬱林博白嘅鎮，喺博白嘅南部。轄區面積110 km²，下轄1個社區、7條村，有120條自然村。鎮政府駐雙旺墟。雙旺喺博白係客家鎮，講新民話。

史
雙旺嘅名得自旺泥塘、周旺兩條村，夾埋兩個旺字就叫雙旺。具體歷史係：據傳清宣統二年（1910年），茅坪村嘅龍勝甫遛埋班土匪劫村殺人，搶得嘅物品喺漢塘村（如今雙旺街）擺賣。民國二年（1913年）就設咗個旺泥塘墟。1958年個墟搬到茅坪村右邊，當時呢度屬周旺片（如今周旺村），因而得名雙旺。
民國二十二年（1933年）屬博白縣龍潭區。1949年屬博白縣嘅第四區；1950年同松山鄉合併成第十三區；1955年屬松山區；1958年1月設雙旺鄉。當年8月又同松山鄉合併成松山公社；1961年雙旺獨自拆出成公社。1962年又併入松山區；1968年屬松山公社；1984年屬松山鄉；1986年重新析設雙旺鄉，1996年升做鎮。

經濟
雙旺嘅礦產有高嶺土，出產農產品有蔗、菸、荔枝、龍眼、香茅。當地係個墟，週邊村會來趁墟。工業有磚瓦、農具、泥油、發電、礦粉、農機。交通上有馬路接去鬱北公路。

政區
雙旺轄1個社區、7條村。
社區：雙旺街
村：白平、大同、漢和、邦傑、周旺、那青、曾村
魯班

魯班（真名古籍記載有公輸班、公輸盤同公輸般等，亦都有尊稱公輸子）係春秋末葉工匠，俾後世尊為中國工匠師祖。據說魯班喺魯國嘅一個世代大家族——公輸族出世，由於佢係魯國人，又俾人叫做魯班或者魯般，後來，魯班依個名流傳得最廣泛，成為通稱。
魯班喺約莫前507年（周敬王十三年）出世，40年後隱居歷山（今日濟南市東南，又叫做千佛山），前444年（周貞定王二十五年）之後死。
魯爾美利拉斯

魯爾美利拉斯（葡文：Raul Meireles，1983年3月17號—）係葡萄牙波圖一個男足球員。
魯爾艾比奧爾

魯爾·艾比奧爾（Raúl Albiol Tortajada，又可簡稱魯爾或艾比奧爾，1985年9月4號—）係西班牙一位足球員，司職中堅或防守中場，擅長用右腳，左腳亦相當可靠，有唔錯嘅控球能力，魯爾·艾比奧爾擁有高大嘅身材，身手同樣敏捷，防守技術十分全面。而家效力西班牙球隊維拉利爾足球會。佢亦係西班牙國家足球隊成員。

球會
魯爾·艾比奧爾9歲嗰陣，佢阿爸當時係華倫西亞自治區一間細球會Benidorm CD（英文：Benidorm CD）嘅名宿，所以小朋友時嘅魯爾·艾比奧爾喺Benidorm CD嘅小朋友隊踢波。嗰年，Benidorm CD嘅小朋友隊同華倫西亞嘅小朋友隊舉行咗一場友誼賽。嗰場比賽，9歲嘅艾比奧爾成為咗主角，憑住佢出色嘅表現，俾華倫西亞睇中，加盟華倫西亞自治區最大規模嘅球會—華倫西亞。
魯爾·艾比奧爾18歲嘅時候首次代表華倫西亞出戰，喺2003年9月24號參加歐洲足協盃對AIK蘇納嘅賽事。
喺2004/05嘅球季，魯爾·艾比奧爾外借畀基達菲，並獲得甲組聯賽上陣嘅機會。佢嘅西甲處子作係2005年1月15號喺基達菲主場1:1打和馬德里體育會。而佢喺第一個西甲入波，更加為第一次參加西班牙最頂級聯賽嘅基達菲喺主場以2:1擊敗西甲班霸皇家馬德里。由於外借畀基達菲期間嘅出色表現，2005年魯爾·艾比奧爾被華倫西亞收返。咁啱嗰時華倫西亞請咗科里斯，科里斯就係上季基達菲嘅教練。魯爾·艾比奧爾同科里斯喺基達菲共事咗一個球季，科里斯對魯爾·艾比奧爾嘅特性非常了解並對佢充滿信心。
2005/06同2006/07兩個球季，魯爾·艾比奧爾伙拍當時世界最佳後衛阿耶拉，從中獲益唔少。魯爾·艾比奧爾更喺2006/07首次喺歐聯登場，佢喺歐聯面對眾多世界頂級前鋒，憑住佢上乘嘅防守技術，協助華倫西亞打入八強，展現無限潛質，係西班牙新生代中，係其中一個擁有多次挑戰世界頂級前鋒經驗嘅後衛。魯爾·艾比奧爾已經係球隊主力球員。
2008年9月21號，華倫西亞對奧沙辛拿係魯爾·艾比奧爾代表華倫西亞100次上陣，球會特別為佢慶祝，可見魯爾·艾比奧爾喺球會嘅重要性。
2008年9月23號，華倫西亞喺官方網頁宣佈，魯爾·艾比奧爾成為球隊副隊長，今次隊長係由隊中球員選舉出嚟。
2009年，佢由華倫西亞轉投皇家馬德里。

國家隊
2007年10月13號，魯爾·艾比奧爾首次彼上西班牙國家隊戰衣，嗰場比賽係歐洲國家盃外圍賽對丹麥嘅賽事，比賽最終以3:1羸咗。2008年佢更加入選咗歐洲國家盃嘅名單。魯爾·艾比奧爾係國家隊悉心栽培嘅後衛之一，23歲嘅佢已經穩坐國家第三中堅嘅位置。
魯獻公

姬具（—前855年）即魯獻公，係西周魯國君主，前886年到前855年在位。
魯珀特梅鐸

魯珀特梅鐸（粵拼：lou5 paak3 dak6 mui4 dok6，英文：Rupert Murdoch，1931年3月11號—），係喺澳洲墨爾本出世、而家喺美國住嘅媒體大亨，佢喺1986年創辦咗霍士廣播公司。
餐桌禮儀

餐桌禮儀（英文：Table manners），係指人類社會喺用膳嗰陣嘅各種公認禮貌標準，相反有某啲舉止行為，喺用膳時被當做係無禮貌，或影響人哋嘅食慾。唔同國家嘅人由於文化各異，所以餐桌禮儀喺唔同國家都有好大分別。
餐巾

餐巾，亦叫茶布，巾一種，用餐嗰陣用，通常用白布做，鋪喺大髀上面，一有污糟可以即刻抹。亦有夾喺衫前，以防整污糟件衫。
西餐點樣放餐巾，各有唔同。有啲會摺花，各處餐館各處花，並無定制。有啲平實會摺方形。現今某啲餐廳，用紙餐巾代替，慳返洗嘅成本。
英文叫napkin。
餓底外賣員

《餓底外賣員》（英文：Undercover Takeaway）係香港奇妙電視有限公司製作嘅飲食節目，由李尚正同盧頌恩主持。節目由2020年8月23號開始，逢禮拜日 20:00－20:30，喺香港開電視首播。節目班底嚟自《臥底旅行團》，用外賣做題材。
餐叉

各種餐叉。
餐叉係一種日常西式食具，幫人將嘢食放入口度，亦可以喺煮食或切嘢食嗰時抓住嘢食，唔畀嘢食郁。餐叉一邊畀人握住，另一邊有二至四條分支，用來插入或拮住嘢食。雖然呢種工具易用過筷子，但只喺西方較為普及，喺東方人大多數人亦淨係用筷子做食具，因東方人習慣用夾嘢食而唔係拮嘢食嘅方式進食。
餓人灣

餓人灣（Ngo Yan Wan），又寫做臥人灣，係香港香港島北岸東面一海灣，家下經已埋響都市之下。1865年人口統計時，居民從事石塘採石。統計話，連同筲箕灣，紅香爐，七姊妹，黃角嘴，合共2,818人。
雖然家下有唔少人傳筲箕灣舊稱餓人灣，之但係1865年香港政府統計，係將兩者分開。當時英文譯Ngo-yan-wan，而中文名則叫臥人灣，臥餓兩廣東音相同，唔見得餓人灣正確得過臥人灣。況且大明時已有記有筲箕灣，呢個傳說唔係咁對路。
1857年政府刊憲將香港島分成九個大區，喺二號區「筲箕灣」一欄寫「由紅香爐到臥人灣，包括黃角嘴、七姊妹、水清灣、筲箕灣同臥人灣」，假設呢句係跟由西到東嘅順序，臥人灣最有可能係阿公岩村東邊一個已經填咗海嘅海灣仔（而家東都中心），或者鰂魚涌。
餐巾紙

餐巾紙，又叫餐紙巾，係用紙巾整嘅餐巾，厚度同抹手紙差唔多，用完餐後可以抹手同抹嘴。
餐盒

餐盒係裝餐用嘅盒，通常裝到夠一個人食一餐份量嘅嘢食。舊時餐盒多數用金屬整，現代就比較多用塑膠。
餓了麼

2018年4月，餓了麼俾阿里巴巴集團以95億美元收購，繼續獨立運作。
麥梅利堡

麥梅利堡（英文：Fort McMurray），或者譯麥美利堡，係加拿大亞伯達嘅一座城鎮，人口有六萬幾，曾經因為有油田而出名。
麥氏兄弟

麥氏兄弟（英文：Marx Brothers），係美國一隊男演員組合，5位成員都係親生兄弟，1900年代到1940年代活躍。
麥氏浪蝙蝠魚

麥氏浪蝙蝠魚（學名：Zalieutes mcgintyi）係棘茄魚科浪蝙蝠魚屬嘅其中一個種。
麥根萊

約翰麥根萊（John Patrick McEnroe, Jr.，1959年2月16號—）係美國前職業網球員，試過係ATP單打同雙打世界排名第一（單打排名首次喺1980年3月3號登頂）。 職業生涯取得單打875勝198負同雙打530勝103負。
麥歌盧街

麥歌盧街（英文：McCaul Street；法文：rue McCaul）係加拿大多倫多嘅一條細街，位於市中心北便嘅書院街同南便嘅皇后街之間。麥歌盧街夾登打士西街以西就係多倫多中區華埠，所以係少數喺多倫多有中文路牌嘅街之一。
麥歌盧街最北便夾 College Street 就係多倫多大學嘅聖佐治校區；夾登打士西街就係安省美術館同安省美術設計大學；夾史蒂芬尼街（Stephanie Street，本來有中文路牌，後來拆咗）有多倫多公車局嘅一個有蓋嘅街車廻旋處，上蓋連接安省美術設計大學嘅兩座細嘅非教學大樓。
安省美術設計大學主教學大樓樓下嘅 Butterfield Park 隔籬嘅嘉蘭公園園入面有一件亨利·摩亞嘅雕塑，件嘢本來喺1973年擺咗係麥歌盧街夾登打士街西南角嘅安省美術館出面，但係2014－2017年嘉蘭公園重建期間搬咗入公園。
麥樂賢

麥樂賢（英文：Patrick McLoughlin，1957年11月30號—）係英國政治人，英國保守黨員，2012年開始做運輸大臣。
鷄枕山

鷄枕山（粵拼：gai1 zam5 saan1）係中國廣東廣州嘅一座山，喺從化良口鎮流溪河水庫東邊隔籬。佢既係流溪河國家森林公園嘅最高峰，又係廣州繼天堂頂後嘅第二高峰，海拔1175m。喺從化十景入面有「鷄枕日出」嘅稱呼。

名
座山因為從好遠地方睇落去似鷄關而改成噉嘅名。

概況
山體主要由石英斑岩整成，表層啲泥大多數係山地嘅紅、黃泥。坡底嘅植被係亞熱帶常綠闊葉林同竹林，山上到山頂都係灌木林同山地草。
鷄公碗

鷄公碗，又寫雞公碗，係種闊口碗，碗外畫咗紅身黑尾鷄公爲記認。此外亦用毛筆畫水墨畫白菜、菊花、蝠鼠咁。舊時鷄公碗好cheap，所以街邊檔成行用晒佢，裝飯裝麪，亦有街邊拜神裝祭品。佢碗身有沙粒，質地都好粗糙，有人用碗底當磨刀石。
呢隻鷄公，尾大腳長，似卡通公仔，形象鮮明，所以幾搶眼，成為而家香港集體回憶之一。就因為咁，家下出品走高檔，用料冇晒粗砂粒，光滑好多。
鷄公欖

鷄公欖係廣州嘅一種曾經好流行嘅特產小食，係用上等嘅白欖經過一系列複雜嘅工序醃製而成嘅，包括有甜嘅和順欖、鹹嘅甘草欖同埋辣嘅辣椒欖。

歷史
鷄公欖爾個名源自一種銷售方式：賣鷄公欖嘅人將一隻色彩搶眼嘅紙紮大鷄公套喺身上邊，一邊吹嘀噠一邊沿街叫賣，而嘀噠吹出來嘅旋律通常係「sol-sol-mi-sol」，同鷄公嘅叫聲相當似。後來鷄公欖重演變出一種飛機欖：由於啲西關小姐平時甚少出街，買嘢都係由樓上個窗道擲啲錢落街，因此賣欖人需要好精準恁將粒欖擲入擲錢落街嗰位小姐個窗裡邊，少啲工夫都唔得。
鷄公欖喺二十世紀二三十年代嘅廣州西關好流行。隨著時代變遷，賣鷄公欖嘅人越來越少，少到近乎絕跡。進入廿一世紀之後，為徂保存同活化傳統文化，荔灣區嘅荔枝灣文化交流協會專門贊助徂幾位失業人員，請佢等喺上下九步行街駝著（塑料紮嘅）大鷄公賣鷄公欖。
鷄爪樹

鷄爪樹（粵拼：gai1 zaau2 syu6；學名：Desmos chinensis）係番荔枝科鷄爪屬嘅常綠披散或攀援灌木，而家喺中國嘅兩廣同雲貴高原一帶，同東南亞嘅丘陵、山坡、灌木林邊、海拔比較低嘅空地、荒野同山谷嗰度都可以搵到。

形態
成樖嘢冇毛，梗粗糙，有打掂嘅條紋同凸出嘅灰白皮窿。葉薄革質，互生，些少似方嘅圓形。花黃白，單生或互生，生喺花柄。果似串埋啲珍珠噉。

用途
呢種植物一般用嚟做觀景植物同綠籬植物，甚至可以用嚟做木材。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
呢種植物嘅根可以做藥，可以醫風濕痹痛、跌打損傷、產後瘀滯腹痛、消化唔好、胃痛腹脹、疥癬呢啲病
鷄公嶺

鷄公嶺（Kai Kung Leng），又叫圭角山（Kwai Kok Shan），係香港新界西北一座山，高585米，而佢三角測量站喺572米。座山喺元朗逢吉鄉東北、牛潭尾東南方、蓮塘尾村同埋長壢村西南方、八鄉西北、古洞麒麟山以南。座山分開元朗區同北區，山地多數喺林村郊野公園裏便，喺公園西部。
鷄公嶺東面有一脈山，叫大刀岃同北大刀岃。兩脈山之間，有個長而窄嘅打石湖谷地，粉錦公路穿梭其中。
阿塞拜疆馬納特

阿塞拜疆馬納特（Azərbaycan manatı）係阿塞拜疆嘅法定貨幣，1919年到1923年用過，1992年再開始用返。
阿女又戀嚟

《阿女又戀嚟》（英文：Love with the Gap），原名《我阿女戀嚟》，係香港電視娛樂製作嘅真人騷節目，由練美娟做主持，2021年7月19號到8月6號逢禮拜一到五22:30—23:00喺ViuTV播。
節目搵咗四個女仔同佢阿爸或者阿媽，喺30個男仔入面，每個女仔搵兩個男仔配對拍拖一個月，一個係阿女自己揀，一個係屋企人揀，拍拖期間屋企人可以全程偷睇住，對阿女同「男友」嘅表現點評。

節目調動
2021年7月23號：由於《奧運有得揀》（2020東京奧運開幕典禮）直播超時，所以臨時順延到23:00-23:30播。
2021年7月29號：由於《奧運有得揀》直播超時，所以臨時順延到23:40-00:10播。
2021年7月30號、8月3號、8月4號：由於《奧運有得揀》直播超時，所以臨時順延到22:40-23:10播。
阿塞拜疆進行曲

《阿塞拜疆進行曲》（阿塞拜疆文：Azərbaycan Marşı）係阿塞拜疆嘅國歌，1920年開始用。1922年嘅時候阿塞拜疆加入咗蘇聯，依首歌就廢止咗。蘇聯解體後，阿塞拜疆政府喺1992年以依首曲作為共和國國歌。
阿壩

阿壩（亦作阿垻），全名阿壩藏族羌族自治州，通稱阿壩州，係喺中華人民共和國四川西北部一個自治州，喺青海、甘肅交界之間，面積83426平方千米，人口81.3萬（1999年）。
阿士匹靈

阿士匹靈（英文：Aspirin），學名2-乙醯氧基苯甲酸，係種西藥，由德國化學家霍夫曼響20世紀頭發明。阿士匹靈主要用嚟當止痛藥用，對付感冒、發燒、頭痛、牙痛、關節痛、風濕痛都得。
阿如士曼古華拿

阿如士曼古華拿（Ayushmann Khurrana，1984年9月14號—）係印度演員，歌手同埋電視節目主持人，佢拍過出名嘅戲有《盲舂舂風暴》，重拎埋印度電影觀眾獎最佳男主角。
阿壩紅原機場

阿壩紅原機場（粵音：aa3 baa3 hung4 jyun4 gei1 coeng4）係喺中國四川嘅一個機場，喺2014年嗰陣起好兼且開放畀人用嚟搭飛機。
黨氏

黨（粵拼：dong2）係唐人姓氏，唔喺《百家姓》裏頭，但係由於中國簡化字政策之下改作「党」字，同原本存在喺百家姓排第291位唧党氏相混淆。
呢篇黨氏係同姓氏有關嘅楔位文章，重未寫完嘅。麻煩你幫手充實佢。
黨衛隊

黨衛隊（德文：Schutzstaffel），又叫親衛隊，係德國納粹黨嘅情報組織、軍事組織，1925年成立，去到1945年納粹德國倒台後解散。
黨衛隊轄下最出名組織係秘密國家警察。
黯夜守護者

《黯夜守護者》（英文：Against Darkness），係香港電視廣播有限公司拍攝製作嘅時裝警匪電視劇，由陳展鵬、陳煒同陳敏之領銜主演，並由江嘉敏、謝東閔、李國麟、袁文傑、車婉婉同李成昌聯合演出，編審鄭成武，監製徐正康同吳冠宇。
2020年12月29號，劇組舉行造型記者會。2021年1月27號，劇組舉行拜神儀式。4月18號殺青。
呢套劇原本係2022年4月4號首播，但因為改播《金宵大廈2》而被抽起，直到9月5號先播。

故仔大綱
沙展高輝（陳展鵬飾）做完臥底任務好多年，一直走唔出陰霾。高輝被調到重案組警署警長方梓翹（陳煒飾）所屬嘅警區，兩個人喺查案期間逐漸磨合，建立默契。梓翹做嘢拼搏，兼顧唔到家庭，個仔仲識咗古惑仔而陷入危機。火鍋舖老闆娘盧倩雯（陳敏之飾）當年少不更事，為社團大佬羅威（李國麟飾）生咗個女盧小寶（江嘉敏飾），兩母女好彩有高輝關顧。做咗KOL嘅小寶為咗博出位而冒險，揭發毒品交易情況⋯⋯為咗保護摯親，高輝、梓翹做咗黯夜嘅守護者，誓要將黑勢力連根拔起！
黯黮章

黯黮章係伊斯蘭教典籍《可蘭經》入面嘅第81章（蘇拉）。
黨媒姓黨

黨媒姓黨，即係「黨同政府主辦嘅媒體必須姓黨」，由中共中央總書記習近平喺2016年2月19號喺北京主持召開「黨嘅新聞輿論工作座談會」嗰陣提出嘅政治指導原則。

背景
2010年7月，中共中央政治局常委、中央書記處書記習近平喺「全國黨史工作會議」提出「黨史姓黨」。2015年12月，習近平喺全國黨校會議提出「黨校姓黨」、視察《解放軍報》嗰陣提出「軍報姓黨」。
2016年1月，中共中央總書記習近平主持中共中央政治局常委會嗰陣，將毛澤東時代嘅黨領導一切重新作為一項政治原則。2月19號上晝，習近平對人民日報社、新華社、中國中央電視台進行調研，中央電視台打出「央視姓黨，絕對忠誠，請您檢閱」嘅標語歡迎佢。下晝，習近平喺人民大會堂主持召開「黨嘅新聞輿論工作座談會」，會上佢強調話：
必須將政治方向擺喺第一位，牢牢堅持黨性原則，牢牢堅持馬克思主義新聞觀，牢牢堅持正確輿論導向，牢牢堅持正面宣傳為主。
黨嘅新聞輿論工作堅持黨性原則，最根本嘅係堅持黨對新聞輿論工作嘅領導。黨同政府主辦嘅媒體係黨同政府嘅宣傳陣地，必須姓黨。黨嘅新聞輿論媒體嘅所有工作，都要體現黨嘅意志、反映黨嘅主張，維護黨中央權威、維護黨嘅團結，做到愛黨、護黨、為黨；都要增強睇齊意識，喺思想上、政治上、行動上同黨中央保持高度一致；都要堅持黨性同人民性相統一，將黨嘅理論同路線方針政策變成人民群眾嘅自覺行動，及時將人民群眾創造嘅經驗同面臨嘅實際情況反映出嚟，豐富人民精神世界，增強人民精神力量。
新聞輿論工作，各個方面、各個環節都要堅持正確輿論導向。各級黨報、黨刊、電台、電視台要講導向，都市類報刊、新媒體亦要講導向；新聞報道要講導向，副刊、專題節目、廣告宣傳亦要講導向；時政新聞要講導向，娛樂類、社會類新聞亦要講導向；國內新聞報道要講導向，國際新聞報道亦要講導向。

評論
中國大陸各地，涵蓋30個省、自治區、直轄市嘅報業集團都對習近平觀點積極響應。
國防大學戰略研究所教授戴旭認為堅持「黨媒姓黨」，先能以「正確嘅輿論鼓舞人心、凝聚士氣，鞏固黨同國家政治安全嘅陣地」，防止「顏色革命」嘅發生。佢同時表示喺增強軍事硬實力嘅同時亦要增強「中國意識形態嘅安全」。
北京歷史學者章立凡接受香港《明報》嘅採訪嗰陣指出，習近平做出呢一個舉動係中共輿論控制嚴重失控嘅表現。今次行程係爲咗加強對媒體嘅控制，習近平將會直接控制輿論宣傳，未來可能有更大動作。而「姓」字反映出毛澤東時代嘅思維同「紅二代」嘅思維。
臺灣開南大學公共事務管理學系副教授張執中話，習近平嘅「黨性教育」已經從組織外延至各個部門，中共中央逐步確立「黨性」嘅指標，又將習嘅「政治規矩」加以制度化。從「黨性」到「姓黨」，係習近平純化黨員嘅要求。
知名媒體評論人王銘義分析，紅色企業家任志強因為喺微博質疑習近平嘅做法受到批判浪潮，「係文革式嘅」，習近平執政之後中共對意識型態同輿論陣地嘅掌控正持續增強，「圍剿任志強」事件係必然出現嘅操作形式。
黨委書記

黨委書記係共產黨響社會主義國家各地區、機關嘅代表。例如中國共產黨響省、市政府嘅首長係省長、市長，相對應嘅就有「省委書記」、「市委書記」，而且比政府首長高一級。另外每個機關都有，例如學校就有「校委書記」。
黨員

黨員係指黨派入面嘅成員，通常指政治方面，例如共產黨黨員。
但係好少會有人用「黨員」一詞嚟形容香港政黨嘅成員。
黨魁係黨員之中領袖，嘅職務主要係協調黨友嘅分工，仲要代表黨發言，有時黨有其他發言人。
黴漿菌

黴漿菌（粵拼：mei4 zoeng1 kwan2，英文：Mycoplasmosis）或者支原體屬，係一款冇細胞壁、介於獨立生活同喺細胞入面寄生之間嘅最細舊嘅原核生物。
香港芭蕾舞團

香港芭蕾舞團係亞洲主要芭蕾舞團之一，1979年成立。演繹古典芭蕾舞及近代作品，例如《茶花女》、《天鵝湖》、《唐吉訶德》、《海盜》、《合桃鉗》同《芭蕾精品匯演》等。目前有四十幾位成員，嚟自世界各地。經費主要嚟自香港民政事務局嘅撥款、商業贊助、大型籌款活動同埋票房收入等。
香港華人基督教聯會

香港華人基督教聯會（英文：The Hong Kong Chinese Christian Churches Union）係一個以基督教華人教會堂會為成員基礎嘅聯合組織，喺1915年創立。各會員堂唔分宗派，唔分大細，共同享有權利同義務。

宗旨
聯絡香港華人基督教教會，宣傳福音，辦理教會之共同事工，例如文字，醫藥，教育同其他慈善福利事工，並管理墳場、非牟利老人院、學校、營地、診所、醫院、醫療事工同其他事工，以增進教友之互助精神。
香港華字日報

香港華字日報報頭。時爲一八九五年。光緒二十一年歳次乙未。
《香港華字日報》（英文：The Chinese Mail），又叫《華字日報》，係份香港報紙，經已停刊。佢初身係《德臣西報》附刊，叫《中外新聞七日報》。一八七二年發行，到一九四六年停刊。佢係香港早期唐字報紙之一。報館喺中環雲咸街五號，卽係報寫大鐘樓上街第五號門牌，同《德臣西報》一樣。

史
一八七一年三月，《德臣西報》請陳靄庭做副編，搞《中外新聞七日報》。呢份係唐字附報。一八七二年四月十七號，改爲獨立發行，名《香港華字日報》，初時出一週三次。
初時《華字日報》以告白爲主，亦有行情，亦兼報清廷消息、以及廣東、香港兩地及海外近聞。報上有船舶通告、貨價行情、船期、政府憲示及告示等消息，當中包括政府招標通告及種牛痘。告白好多唔同種類，有招股、銀行利率唔同資料。光緒末年，該報加咗「廣智錄」，內容以雜文、中外軼事為主，又有「精華錄」，載有「談叢」、「粵謳」及「歌謠」。
《華字日報》主要係文言寫成。行文以直行爲主，由上而下。部份標題橫行，由右而左。早期係無標點，一氣呵成，咁係當時嘅習慣，讀者要自行斷句。告白、新聞分成細格。有啲同類新聞，會放埋一格，用空隔隔開，段用〇起頭。後尾文風稍稍改變，加咗標點，一則新聞亦另起一段。
一九四一年十二月廿五號，日軍攻入香港島。日治期間，該報停辦。一九四六年四月同六月，兩度復刊。之不過唔夠錢，七月一號又停，從此絕跡香港。該報反映刊時局勢，家下用於研究早年香港歷史、晚清局勢及辛亥革命。
香港菁英盃

賽馬會菁英盃（英文：JC Sapling Cup）係一項由香港足球總會主辦嘅足球盃賽，2015年成立，舉辦賽事嘅兩個目的係增加球隊嘅比賽場數，以及為後生球員爭取更多上陣機會。

歷史
賽馬會菁英盃係香港頂級聯賽嘅第三盃賽，歷史可以追溯至1969年成立嘅香港總督盃。由於主權移交後香港政府禁制煙草商贊助運動比賽去宣傳商品嘅香港法例喺1999年7月生效，有29年歷史嘅總督盃亦因此而宣佈停辦。之後喺2000年，香港足球總會因甲組聯賽球隊比賽數目不足，再次增加一項盃賽，名為聯賽盃，再於2016年由菁英盃全面取代。
香港華德福教育基金會瑪利亞書院

香港華德福教育基金會瑪利亞書院（英文：RSEFHK Maria College）係香港一間私立學校，位於九龍太子彌敦道788-790號。1976年創校，原名瑪利亞書院，2018年俾香港華德福教育基金會收購，並改用而家個名。而家提供中學中一至中六夜校、中四至中六日校、語言培訓同大學學士學位課程。

大學課程
2011年開始同華僑最高學府（211工程重點大學）–暨南大學教育學院合辦學士學位課程。
工商管理
旅遊及酒店管理
香港英文歌

香港英文歌（英文：Hong Kong English pop）係香港製作、演出同流行嘅英文歌曲，佢俾香港人簡單叫做「英文歌」。流行時代嘅高峰期係1950年代到中期1970年代。
香港茶

香港茶（粵拼：hoeng1 gong2 caa4；學名：Camellia hongkongensis）係山茶科山茶屬嘅常綠喬木，亦係香港瀕危植物。

樣
植株高10米，枝嫩，紅，冇毛。葉革質，長圓形，頂尖底橘，邊緣有疏鈍齒；葉柄短。花鮮粉紅，冇柄冇味；苞片同萼片有識甩嘅絹毛；花瓣基部連生；花芯黃，冇毛；子房有毛，有3到4條離生嘅花柱。每年冬天到第二年春初有花開。果屬蒴果，有3到4個室。

有關嘅書
張宏達，1991：廣東植物誌2：134，圖85：1-3。廣東科技出版社，廣州。
張宏達，1998：中國植物誌49(3): 71，圖版20：1-3。科學出版社，北京。
閔天祿，2000：世界山茶屬的研究 256-257。雲南科技出版社，昆明。
Seemann, B., 1859: Transactions of the Linnean Society of London 22(4): 342, t.60.
香港華仁書院

香港華仁書院（Wah Yan College, Hong Kong）係香港一間男子英文中學，位於香港灣仔，由天主教耶穌會營辦，係香港補助學校議會22間補助學校之一。現時校長是陳偉倫博士。
華仁書院喺1919年12月16號由徐仁壽成立，係香港第一間由華人管理嘅英文中學。1932年12月31號，由耶穌會接辦。1941年日軍侵略香港，學校停課，華仁書院地牢改為紅十字會站。1945年，第二次世界大戰完咗之後，學校喺9月8號重開，及後曾經開辦中文中學，但於1950年結束。1955年搬去皇后大道東現址。
學校有大概800個學生同埋大概60個老師，亦都有啲耶穌會神父。而家嘅校長係蘇英麟博士。
而家華仁書院嘅學生無論夏季定冬季校服都要打呔。[未記出處或冇根據]

歷屆十優狀元
有人質疑呢段嘢裏面講啲嘢嘅準確性（事實根據）。請你睇吓相關嘅討論。
1987 盧俊佳，香港第一位十優狀元
1992 許志賢、黃偉強、何煒基（嗰年全港只有五位十優狀元）
1993 馮志豪
1994 何禮文、吳志強
1996 田志豪、林祥智
1997 王之明
2000 蔡宗衡、葉文健
2001 葉嘉揚
2005 吳子健（喺2007年開始，香港中學會考評分制度改咗，所以被視爲呢間學校最後一位正統十優狀元）
2008 鍾汶庭
2010 張柏朗，香港最後一位十優狀元

軼事
有人質疑呢段嘢裏面講啲嘢嘅準確性（事實根據）。請你睇吓相關嘅討論。
香港華仁書院同埋九龍華仁書院學生又叫「華仁仔」（英文：Wahyanite）。
香港華仁書院喺2007年年宵市場首次設有攤位，以招股形式籌募檔租。
香港華仁書院喺1987年產生全港第一個香港中學會考十優狀元盧俊佳。
香港華仁書院喺2010年產生全港最後一個香港中學會考十優狀元張柏朗。

校歌
校歌喺1960年由一位當時係香港音樂家嘅菲藉修女 Sister Carmeia 作曲，歌詞就由嗰時教緊書同埋做緊立法局議員嘅耶穌會神父 Fr. Patrick McGovern S.J. 填。
（To the beloved Fathers）
This is the dear school where we learn how to treasure
And keep for a lifetime all that's noble and true,
To serve the Lord God in the love of our neighbour,
O Wah Yan, we are proud of and grateful to you.
黃偉文

黃偉文（粵拼：wong4 wai5 man4；英文：Wyman Wong；1969年5月21號—），係香港出名填詞人、電台節目主持、香港電影演員、專欄作家。佢同林夕合稱香港詞壇嘅「兩個偉文」（林夕原名為「梁偉文」），喺2012年搞過一連六場「Concert YY 黃偉文作品展」嘅作品音樂會，請咗超過40位出名歌手嘉賓唱佢填詞嘅精選歌。

早年生活
黃偉文讀過聖芳濟各書院同新法書院，喺會考同高級程度會考嘅中國文學都考到A級，考上香港中文大學社會工作系，並喺1991年畢業。

個人生活
根據《蘋果日報》嘅資料，黃偉文同喺精神科做嘅醫生吳偉民（Stephen）係密友，兩人相交超過十年，喺半山單位同居。

政治立場
黃偉文一般被視為親民主派人士。喺2012年政府有意推行被指洗腦嘅國民教育科，黃偉文當時就力撐帶領反對國民教育科運動嘅學民思潮，仲因為咁樣受到恐嚇。另外，佢喺2019年嘅時候亦曾經表態，暗示反對修訂逃犯條例，支持反修例人士。
黃倫碩

黃倫碩（1982年1月17號—）係大韓民國嘅一個男藝人同埋歌手。
黃偉年

黃偉年（Joseph Hwang）係香港音樂人，填詞人黃偉文阿哥，曾經同佢合作製作陳奕迅《不知所謂》。1987-90年以邊界樂隊同埋purpleheart組合嘅名義出過幾隻碟，1991年起為香港作曲家及作詞家協會會員，成為全職音樂人，工作包括作曲、編曲、監制、電影配樂同埋廣告音樂等。
黃偉恒

黃偉恒（粵拼：wong4 wai5 hang4；英文：Alexander Wong），係臺灣作曲家。佢喺茱莉亞學院、紐約大學同洛杉磯加州大學讀過書。
馬賽人

馬賽人係發源自非洲肯雅同坦桑尼亞嘅一個族群，估計全球約莫有200萬人，主要用馬賽文。
呢篇馬賽人係關於族群嘅楔位文章，仲未完成嘅。麻煩你幫手補充佢嘅內容。
馬賽克樂隊

馬賽克樂隊（粵拼：maa5 coi3 hak1 ngok6 deoi6；簡化字：马赛克乐队；英文：Mosaic），係中國大陸搖滾樂隊。

簡歷
呢隻樂隊喺2008年成立。2017年，出第一張唱碟《NO CLUB》。2018年，出第二張唱碟《勁歌熱舞》。2020年，參加愛奇藝綜藝節目《樂隊的夏天》第二季；同年年底，參加《2020-2021湖南衛視跨年晚會》。
馬賽魚湯

馬賽魚湯（Bouillabaisse）係種起源自法國馬賽嘅魚湯，會用到幾種地中海嘅魚，再同蔥、洋蔥、番茄、西芹、薯仔、蒜頭一齊煲。
馬賽曲

《馬賽曲》（法文：La Marseillaise）係法國嘅國歌，由古洛德·祖沙夫·魯殊·德·李爾作曲同作詞。

歷史
1792年4月20號，法國對奧地利宣戰。1792年4月25號晚，當時喺法國軍隊做工程兵嘅德·李爾，喺時任斯特拉斯堡市長府邸連夜寫徂一首戰歌，歌名叫做《萊茵軍團戰歌》（Chant de guerre de l'Armée du Rhin）。同年8月10號，來自馬賽嘅志願軍唱著《萊茵軍團戰歌》進入巴黎支援推翻波旁王朝嘅「二次革命」。後來法國人就誤打誤撞恁將《萊茵軍團戰歌》叫徂做《馬賽曲》。1795年7月14號，法國國民公會通過決議，將《馬賽曲》定為國歌。
德李爾嘅《萊茵軍團戰歌》祇有六段歌詞。第七段歌詞係1792年先加上去嘅，至於作者係焉個就重有爭議，可能係作者嘅人包括作曲家方素華－祖沙夫·歌色、詩人路易·迪寶華、詩人安德烈·德·舍尼耶等。
拿破崙稱帝之後，《馬賽曲》由國歌淪為禁歌。之後波旁王朝復辟，《馬賽曲》繼續被禁。七月王朝期間，《馬賽曲》曾經短暫解禁，重得到作曲家厄托·白遼士嘅重新編曲。拿破崙三世稱帝之後，《馬賽曲》再次被禁。直到1879年法蘭西第三共和國建國之後，《馬賽曲》先至恢復國歌嘅地位。此後第四共和國同第五共和國嘅憲法，都再次明定《馬賽曲》為國歌。
清朝改良派思想家、政論家王韜喺1871年喺香港出版嘅《普法戰紀》裏面第一次將《馬賽曲》翻譯成中文，當時題目叫做《麥須兒詩》。
馬贊德蘭文

馬贊德蘭（مازندرانی），係伊朗馬贊德蘭省人嘅語文，大約600萬人用緊。
馬賽

馬賽（法文：Marseille），發音似"擘四" 聽），廣東話譯馬些、馬舍、馬些路或者馬舍路，係法國南部一埠，個城亦係地中海第一大港。佢同時係普羅旺斯－阿爾卑斯－蔚藍海岸大區首府同隆河河口省首府。

文化
法國國歌《馬賽曲》正係出自馬賽嘅義勇軍。
塔羅牌都係來自馬賽
預演佔中

預演佔中，或者叫佔中預演，係香港2014年7月2號凌晨搞嘅一場和平靜坐集會，目的係預先演習讓愛與和平佔領中環將會搞嘅佔領行動。呢場演習由學聯同學民思潮發動，喺7月1號夜晚七一遊行完咗之後，停留喺遊行終點中環遮打道通宵留低靜坐，計劃到朝早8點就和平離開。但警方凌晨3點開始就急住清場，一路清到朝早8點幾，拉咗511人，包括立法會議員何俊仁、李卓人及梁耀忠。
不過，到最後正式嘅「佔領中環」就因為警方唔批10月1號喺遮打道集會，而唔可以照原先計劃去搞，反而因為學聯同學民思潮發動9月下旬發起罷課同喺政府總部出面集會，陰差陽錯噉演化咗做雨遮運動，變成佔領金鐘、旺角、銅鑼灣，同「預演佔中」嘅內容完全係兩樣嘢。
預繳

預繳，或者預繳式消費，或者預付，係一種使錢方法，先畀錢，後享用，見於種種服務或商品之上。預繳有利生意人，早啲收到錢，易啲準備貨品以及種種開銷。而供應商有機會失蹤、執笠清盤之類，消費者預繳，就要冒呢啲風險。為咁商人會度吸引人預繳，會度計利誘消費者，好似減價、特價、優惠、送禮，同多啲額外服務。
預防醫學

預防醫學（粵拼：jyu6 fong4 ji1 hok6；英文：Preventive medicine），又或者叫預防式醫療，係指集中於防止疾病發生嘅醫療工作。舉個簡單例子，已知癡肥會提升好多種嚴重疾病嘅風險，所以體重管理可以減少疾病發生嘅機率，因而算係預防醫學嘅一種形式。
預防醫學覆蓋嘅範疇好廣，可以係由一個細路出世嗰陣就採取啲措施，減低佢第時患嚴重疾病嘅風險（原始預防），亦包括定期幫人做檢查，確保啲嚴重疾病可以及時發現（二級預防），仲包埋保護啲已經出現咗病徵嘅病人，盡力防止佢哋身體永久受損（三級預防）。响廿一世紀初，預防醫學嘅研究者仲開始思考要點樣做四級預防—即係防範病人受不必要嘅醫療干預。

定位
舊時嘅西醫：「你有病呀？我幫你把把脈先吓... OK，你食呢隻藥啦。好，收工。」
（設計對白）「努力跑步！kip1 fit1！唔好畀佢肥！」 
肥得滯可以引致好多嚴重疾病，所以鼓勵人做運動防止過肥可以有效預防好多疾病。
睇埋：醫學同健康
預防醫學顧名思義，就係指重視預防嘅醫學：廿世紀嘅醫護人員，好多時都係淨係側重於醫病，即係類似噉嘅思考方式：
「呢位病人有呢隻病？用呢隻療法啦。」
「病好返晒嗱？出得院喇。下次再有咩唔舒服嗰陣再嚟啦。」
相比之下，預防醫學就幾唔同。預防醫學重點係想防止問題出現，包括解答以下呢啲問題—
邊啲人群比較容易有邊啲病？
邊啲生活習慣比較容易引起健康問題？
有咩方法可以改善啲人嘅生活習慣，等佢哋健康冇咁易出問題？
... 呀噉。例如牙科噉：如果有位病人牙痛，牙醫固然要幫佢睇吓問題喺邊並且解決個問題；不過好多牙科方面嘅工作者仲會採取預防式嘅做法，向政府提出一啲計劃，例如提倡立法限制某啲高糖份食品嘅銷售，或者係要求政府確保食水會落氟等等，即係喺問題出現前，就做啲嘢減低問題出現嘅機率。一言記之曰—
「
預防勝於治療。
」

課題
體重管理：「嗱，跟住落嚟嗰 6 個月，要好好跟足計劃食生果。」
《黃帝內經》嘅一本早期印刷版；呢本書起馬可以追溯到去秦漢咁古老，但係已經有提到預防醫學噉嘅諗頭。
睇埋：疫苗、健康行為、營銷學、行為經濟學、流行病學同健康資訊科學
預防式醫療呢家嘢，講就易做就難：一個社會嘅人梗會有咁上下個體差異，例如是但搵隻物質，都可能會有某啲個體係對隻物質過敏嘅，所以「食水冚唪唥要落呢隻物質」噉嘅做法可能會對某啲人造成危害；健康問題亦可能會造成污名，例如想像家陣要教育防範性病，周圍同人講「呢類呢類人零舍大機會有性病」可以引致呢類人受污名化同排擠；除此之外事實亦表明，同某個人講話佢大機會會有某隻嚴重嘅病，好可能會搞到佢情緒受困擾。因為呢啲緣故，預防式醫療往往要多個界別合作做先得。

體重管理
内文：體重管理
睇埋：均衡飲食同食譜
體重管理係指一系列技巧，用嚟幫人維持健康體重（唔係太輕又唔係太重）嘅。响廿一世紀初，癡肥嘅情況日趨普遍，例如响 2020 至 2022 年嘅香港，估計 15 至 84 歲嘅大人當中有成 32.6% 嘅都屬於超重，BMI 高過 25 ，而肥胖會提升好多種嚴重疾病—例如心臟病、高血壓同中風呀噉－嘅機率。因為噉，醫療工作者日益重視體重管理嘅問題。
喺呢方面，一種常見嘅研究係配合營銷同行為經濟學，吸引人食多啲生果同蔬菜，同時又食少啲垃圾食物。例如行為科學研究已經發現，人類揀嘢食嗰陣好多時都係按照啲相對簡單嘅法則嚟行事嘅，例如係會攞最就手嘅嘢食呀噉，於是有研究者試過對環境做一啲操作，例如將啲健康食品擺喺近客人嘅地方，同時又將啲垃圾食物擺喺離客人遠嘅地方，發現噉嘅操作的確能夠提升啲人揀健康食品嚟食嘅機率。

疾病篩檢
内文：疾病篩檢
睇埋：癌症篩查
疾病篩檢係一系列嘅技術，旨在想搵出前所未知嘅健康問題或者風險因素，簡單嘅可以係畀問卷人填，問佢哋有冇某啲症狀或者有冇定期做篩檢呀噉。事實表明，有好多病只要發現得早，都好易醫而且唔會有咩手尾，例如多種嘅癌症都係噉—及早發現好大機會（例如 80-90%）可以生還，而等到有症狀出現嗰時往往已經為時已晚。因為噉，預防醫學界相當重視疾病篩檢嘅問題。
例如唔少研究者都有喺度研究有咩因素會左右一個人肯唔肯做篩檢。例如响 2020 年代初嘅土耳其，估計得嗰 20 至 30% 嘅大人有好好哋定期噉做結腸癌篩檢，於是研究者就做統計分析，睇吓性別、年齡同社經地位等嘅因素會點樣影響一個人有冇好好噉做篩檢，想理解點解某啲人會唔肯做篩檢。再進階啲嘅研究，仲可能會利用營銷學知識，想透過巧妙噉設計廣告嚟鼓勵啲人做篩檢。
預防字眼

預防字眼，字眼一種，字句一種，為用者用之前，提示並告知安全事項，預防意外。有啲地方分級，好似美國咁，就分告知字眼、留心字眼、警告字眼，以及危險字眼，配符號用色。告知唔傷人，或會傷財物。留心或會輕傷。警告或會重傷死人。危險必定重傷死人。
有時唔一定關安全，而係一啲地方同場合守則。有啲會貼喺產品上，有啲就貼喺當眼地方。
有啲寫成句，或一段。然而好多會短短幾字。有時會用一啲字配搭，好似嚴禁、請勿、注意、當心、小心、留心等等。後果愈嚴重字眼就嚴厲。如油站就嚴禁明火，周圍或者留有易燃物，着火有機會火燭爆炸。
有啲就用符號，好似洗衫標誌，就避免洗壞衫。
有啲會有特定對象，例如大膠袋咁，大人無乜嘢，而細蚊仔笠頭，搞可能會焗死，就會警告大人要妥善放好，唔好畀細蚊仔搞。
預言

預言（粵拼：jyu6 jin4 | 英文：prophecy），或者叫預知未來，係指對未來將會發生嘅事作出預報或者斷言。各種宗教或者迷信都有講到預知未來呢家嘢，例如各大宗教嘅經書成日會提到先知聲稱由某啲神祇嗰度收到信息，當中新約聖經入面嘅《啟示錄》就好出名。

奇幻
奇幻故仔成日會用到預言呢條橋段。例如「好耐好耐之前，有個先知作咗個預言，話有一日會有個俾天神揀中咗嘅人出現，打低大魔王同驅逐籠罩世界嘅黑暗」，然後故仔中途發現主角就係呢個被選中嘅人，最後主角打低魔王令預言應驗。到咗廿一世紀初，「被選中者」呢條橋一般俾西方文壇覺得係一種陳腔濫調，所以唔建議作家直接用呢條橋。
預言家日報

預言家日報《預言家日報》，攝於華納兄弟利維斯登工作室（中文：华纳兄弟利维斯登工作室）。首次出場《哈利波特：神秘的魔法石》
《預言家日報》（英文：The Daily Prophet）係英國奇幻小說系列《哈利波特》裡面嘅虛構報紙，由預言家報業集團經營。喺小說入面，佢係英國巫師世界最大嘅報章雜誌、閱讀量最高嘅日報。好似魔法世界裡面嘅相咁樣，《預言家日報》刊登嘅相入面嘅人物會好似動畫咁樣郁。《預言家日報》嘅總部喺倫敦嘅虛構地點斜角巷。
《預言家日報》比起事實更加注重銷量。小說入面嘅無良記者麗塔·史譏形容：「《預言家日報》嘅存在係為咗推銷佢自己」。

概述
英國巫師主要透過呢份報紙嚟攞到魔法世界嘅資訊，魔法部唔少嘅員工同埋霍格華茲嘅學生都會訂閱《預言家日報》。不過，《預言家日報》無乜新聞倫理，充滿偏見同誤導。喺《火盃的考驗》，《預言家日報》嘅記者麗塔·史譏登場，佢為咗攞到八卦新聞而不惜化身成甲蟲嚟竊聽人哋嘅對話，發表咗幾篇誇張嘅不實報導。
另外，《預言家日報》成日做咗魔法部嘅喉舌。例如魔法部部長康尼留斯·夫子堅決否認佛地魔返咗嚟，佢曾經利用《預言家日報》發起咗一場詆毀鄧不利多同哈利嘅運動，當佛地魔嘅勢力控制魔法部之後，更刊登咗唔少偏頗嘅新聞。
根據J·K·羅琳嘅說法，喺《哈利波特》系列小說完咗之後，金妮·衛斯理喺聖顱島女頭鳥隊退役，成為咗《預言家日報》嘅資深魁地奇記者。《預言家日報》後嚟仲發展埋晚報，叫做《預言家晚報》，仲有周末版嘅《周日預言家》。

改編電影
電影《哈利波特：鳳凰會的密令》嘅編劇米高·哥登伯格（英文：Michael Goldenberg）運用《預言家日報》嚟做敘事工具。佢話：「媒體就係小說裡面嘅一個角色」，而且報紙嘅動態相有「獨特嘅電影效果」。

文化影響
J·K·羅琳曾經借用《預言家日報》記者麗塔·史譏報導嘅名義嚟發表短篇故事；。華納兄弟用嗰份報章嘅名嚟發表《哈利波特》網站嘅新聞同埋活動頁面。2020年，《哈利波特系列電影》嘅平面藝術設計團隊MinaLima宣布喺真實世界去賣《預言家日報》，每份售價係£399英鎊，佢嘅外觀模仿第五輯電影入面嘅《預言家日報》。

麗塔·史譏
内文：麗塔·史譏（中文：麗塔·史譏）
麗塔·史譏：佢係《預言家日報》嘅記者，亦都係《女巫周刊》嘅專欄記者，佢專門寫啲有誹謗性質嘅文章或者報道，同埋小報新聞（中文：小報新聞）。佢為咗咁樣而配備咗好似速記羽毛筆之類嘅魔法裝置。喺佢為《預言家日報》寫稿期間，佢曾經基於虛假嘅資訊同埋富有爭議嘅採訪而寫文章，後嚟仲幫幾個人物寫過傳記。喺麗塔寫咗一篇反對鄧不利多嘅文章之後，阿不思·鄧不利多用「迷人到令人好厭」嚟評價佢嘅文章。
史譏係個未經註冊嘅非法化獸師，佢可以變身做一隻甲蟲嚟窺探佢嘅故事裡面毫無戒心嘅受害者，佢亦利用呢種能力喺暗地打探好多情報，仲將呢啲情報納入去佢嘅報導入面，不過呢啲報導多數都係捕風捉影然後加鹽加醋嘅內容，據透露佢喺《哈利波特：火盃的考驗》裡面曾經多次咁樣做，甚至形容鄧不利多係跟唔上潮流嘅癡線老嘢。佢嘅外表被形容做有一頭攣毛嘅金髮，有一個厚重下巴塊面，塊面上面戴住珠寶眼鏡，佢粗壯嘅手指上面塗咗兩英寸長啡紅色嘅指甲，佢仲帶住一個鱷魚皮嘅手袋，佢眼鏡上面嘅圖案特徵同佢喺化獸師形態下嘅甲蟲眼睛周圍嘅圖案係相似嘅。作為一個成日作啲消息嚟寫引人入勝故事嘅記者，佢喺《火盃的考驗》裡面對哈利·波特同佢班朋友嚟講係個麻煩，而佢喺《哈利波特：鳳凰會的密令》裡面作為佢哋嘅一個短暫而唔情願嘅盟友。
根據推測，嗰個系列嘅作者羅琳喺成名後同新聞界同埋媒體之間嘅緊張關係成為咗佢發展呢個角色嘅靈感。不過，羅琳喺2000年明確咁指出呢個角色嘅創作實際上係早過佢成名之前就已經出現。就正如羅琳喺一次採訪入面透露嘅咁樣，佢喺寫緊《神秘的魔法石》𡃁陣就已經構思到呢個記者嘅角色，嗰個角色當時被叫做碧姬，碧姬當時喺破釜酒吧咁啱要採訪11歲嘅哈利·波特，「你知唔知當哈利第一次行入去破釜酒吧嗰陣，每個人都話『波特先生，你返嚟喇！』嗰陣，我想將一個記者放喺嗰度。嗰個時候佢係一個女人，但係並唔係叫做麗塔。」不過羅琳後來改變咗主意，佢指：「然後我諗，當我睇晒成個情節嗰陣時，我認為呢個真係並唔係佢最適合嘅地方，佢最啱出現喺第四輯裡面，嗰陣時哈利應該要接受自己嘅名聲。」所以羅琳決定俾呢個角色喺哈利四年級嗰陣時先至登場。喺《哈利波特系列電影》入面，麗塔·史譏嘅角色係由美蘭達·理察（中文：美蘭達·理察）嚟做，米蘭達嘗試吓為呢個角色加入一種狂熱同歇斯底里（中文：歇斯底里）嘅感覺。
曾經有粉絲之前估麗塔·史譏嘅真實身份其實就係羅琳，話佢喺霍格華茲大戰完咗之後逃亡走到去麻瓜世界，仲將呢段歷史改編成《哈利波特》嘅一系列小說。
預設效應

預設效應（英文：default effect）係輕推理論上嘅一個概念，指啲人傾向「跟從預設選項」。
想像有個人要揀一個選項，其中一個選項係「預設」嘅，即係話如果個人唔做決定，系統就會當佢揀咗個預設選項；實證表明，除非個預設選項明顯唔好，否則啲人好多時會為咗慳時間而「一於跟個預設選項」－呢種現象就係所謂嘅預設效應。
政策專家指，政策制定者可以將「想啲人揀嘅選項」設做預設選項。例如家陣政府想啲人揀用可再生能源，佢哋畀人填表格嗰陣可以將「用可再生能源」設做預設選項－啲人有權揀唔用，但經驗表明，啲人除非真係好唔想用可再生能源，否則就會跟預設選項。
預警機

中國大陸空軍空警2000預警機。
預警機係軍用飛機嘅一種，泛指喺空中為其他作戰單位提供偵測服務嘅飛機。
地面雷達嘅偵測範圍係受到地球嘅曲率限制嘅，預警機嘅作戰任務就係將成套偵測設備馱上高空，令到偵測設備可以克服地球嘅曲率，從而偵測到更遠距離以外嘅目標。
預設模式網絡

預設模式網絡嘅 fMRI 影像；發光嗰幾笪就係預設模式網絡嘅腦區。
預設模式網絡（粵拼：jyu6 cit3 mou4 sik1 mong5 lok6；英文：default mode network，DMN），又有叫反作業網絡（task-negative network），喺神經科學上係指一個大規模腦網絡。呢個網絡包含多個腦區，而根據神經科學上嘅研究，預設模式網絡會喺幾個情況下最活躍：
當個人醒緊、但冇特別話做緊乜嘢要求專注嘅工作嗰陣，例如個人可能發緊白日夢，個腦處於閒置狀態（「個腦處於預設模式」），而當個人開始集中精神做一個作業嗰時，預設模式網絡好多時活躍程度會下降；
當個人諗緊自己（尤其係諗有關自己過去嘅記憶）或者其他人嗰陣；
當個人回想緊過去或者計劃緊未來嗰陣。
有證據顯示，DMN 異常同腦退化（Alzheimer's）以及自閉症譜系（autism spectrum disorders）有關。

同諗自己相關
後帶狀皮層（posterior cingulate cortex，PCC）同楔前部（precuneus）：負責將由下至上（bottom-up）嘅訊息結合落去記憶同感知嚟嘅訊息嗰度；腹側後帶狀皮層喺任何預設模式網絡嘅作業當中都會啟動，而背側後帶狀皮層就同意識比較有關。
中部前額皮層（medial prefrontal cortex，mPFC）：做有關自己以及同自己好接近嘅人（例如屋企人）。
角回（angular gyrus）：會幫手回想情節記憶（episodic memory）。

背側子系統
背中側前額皮層（dorsal medial prefrontal cortex）：會幫手推斷其他人嘅行動背後嘅意圖。
顳頂交界點（temporoparietal junction；顳葉同頂葉嘅一個交界位）：幫手做心智理論（theory of mind）嘅功能。
外側顳葉（lateral temporal cortex）：幫手提取有關社交嘅語義記憶（semantic memory）。

中側顳葉子系統
普遍：自傳式記憶（autobiographical memory）
海馬體（hippocampus）：形成新嘅記憶，仲有係回想過去同想像未來。
後下側頂葉（posterior inferior parietal lobe，pIPL）：聽覺、視覺、同體感訊息嘅交界處。
預註冊研究

預註冊研究（英文：Preregistration）係有關科研嘅一個概念，指研究者郁手做研究前就先註冊，同人講定佢要用咩方法同做咩分析，註冊咗先郁手做研究。呢種做法被指係可以應付發表偏差嘅問題。
高田哲也

高田哲也（1969年7月31號—）係日本足球員，司職中場，效力過湘南比馬。
高田一美

高田一美（1951年6月28號—2009年10月1號）係日本足球員，司職前鋒，曾經喺1970～1975年間爲日本足球代表隊出場16次。
高田保則

高田保則（1979年2月22號—）係日本足球員，司職前鋒，效力過湘南比馬，橫濱FC，及草津溫泉。
高田初美

高田初美 ，係日本嘅一個女藝人同埋配音員。
高玉鼎

高玉鼎，香港親中派政治人，香港再出發大聯盟發起人之一。
高田昌明

高田昌明（1973年7月26號—）係日本足球員，司職後衞，效力過橫濱飛翼，神戶勝利船，及橫濱FC。
高琳琳九日命日記事件

呢篇文或者呢段要 翻譯（或者由 zh:高琳琳九天生命日記事件加料）。 請譯佢。
而家譯咗1%，上次編輯：2024年3月29號 15:24。(翻譯指引)
喺高琳琳九日命日記事件中，事件主角係一個女嬰——高琳琳，因患咗先天性橫膈膜疝氣而夭折，父母將經過編成《九日生命日記》放上網誌，引嚟超過40萬瀏覽人次同1.05萬個回應留言，事件至2006年12月底被香港傳媒廣泛報導，並引起香港社會迴響。

事件經過
高琳琳喺2006年10月7號出世，出世9日後（即10月15號）逝世。父母二人都係基督教徒，阿爸高展鵬喺殘障學校中提供復康服務，阿媽陳文琪就喺香港大學言語治療學系任教。而《九天生命日記》主要由高展鵬撰寫，詳細記載將女出世第一日至到第九日死嘅過程，高展鵬喺個女出世滿月（即係佢出世後大概1個月）將日記放上網誌，並喺2個月同2個半月後寫咗兩篇後記。
事件由陳文琪有咗大概5個月開始，一次超聲波檢查發現胎兒患上罕見嘅先天性橫膈膜疝氣，胃因為橫膈膜出現細窿而上移，影響心、肺發展，威脅胎兒生命。然而，父母拒絕中止懷孕，並生咗個女。
2006年中秋節（10月6號），陳文琪有咗7個半月，喺例行產前檢查間，發現胎兒出現肺積水同心臟衰竭情況，要開肚生。第二日（10月7號），高琳琳出世，體重得三磅，冇喊過，同時全身發紫。因身體虛弱，隨即被送入深切治療部，喺氧氣箱內維持生命。
10月11號，醫生斷定高琳琳病情轉趨穩定，即時做手術，目標係將上移嘅胃拉下修補，並接駁腸道到肛門。然而，經過5個鐘，手術失敗，醫生建議同佢拔喉，將痛苦減到最低，父母唔答應。10月12號，父母安排個女喺深切治療部進行浸禮。父母最終接納醫生建議，喺第九日（10月15號）畀醫生拔除維生喉管，高琳琳喺出世後第九日結束生命。2006年11月6號，父母為高琳琳舉行安息禮。
陳文琪喺產後兩個幾月返香港大學言語治療學系重新回復教學職務。對於生個女嘅決定，她稱不後悔：「就算得千萬分之一機會，我都會畀佢嘗試創造生命奇蹟。」父母肯定咁話個女係上天帶來嘅最豐厚禮物，唔後悔同佢相聚九日，並稱日後會再生孩子，並會同細路講佢只排第二，重有一個家姐叫「琳琳」。
高田憂希

高田憂希 ，係日本嘅一個女藝人同埋配音員。
頭份市

頭份市（粵拼：tau4 fan6 si5）係苗栗縣嘅一個縣轄市，而家苗栗縣最多人嘅行政區。北鄰新竹市香山區、新竹縣寶山鄉，西鄰竹南鎮，東鄰新竹縣峨眉鄉，南鄰三灣鄉、造橋鄉。2015年10月5號，由頭份鎮改制成頭份市。
頭家厝車站

頭家厝車站係臺灣鐵路公司臺中線（山線）嘅一個鐵路車站。
頭屯河區

頭屯河區（維吾爾文：تۇدۇڭخابا رايونى‎‎）係中國新疆烏魯木齊嘅一個市轄區。
頭刺

頭刺（刺讀赤），亦叫頭痛，係人頭感痛，好似畀喇刺或者裂開咁。頭嘅腦，本身無痛覺，但頭周圍組織，就有痛覺，就係頭刺來源。
頭刺可能因爲有病，但亦可能太緊張、太攰、缺水等所致。有時亦因爲頸痛而頭刺。
頭前庄站

頭前庄站係臺北捷運中和新蘆線、環狀線嘅一個車站。
頭屋交流道

頭屋交流道係台灣國道一號中山高速公路嘅交流道，喺臺灣苗栗縣頭屋鄉，指標為125k，喺2013年8月2號下晝2點開放通車，同苗栗交流道同係距離苗栗市區最近嘅交流道。本交流道係連接臺72線快速公路嘅最佳方案，需經由台13線後銜接臺72線頭屋一交流道。公路總局評估整合臺72線銅鑼交流道銜接國道一號成系統交流道唔符合經濟效益，所以冇設置。
颱風白海豚

颱風白海豚係太平洋颱風季嘅熱帶氣旋名。「白海豚」呢個名由香港提供，指中華白海豚。
颱風白海豚可以係：
颱風白海豚 (2008年)
颱風白海豚 (2015年)
強烈熱帶風暴白海豚 (2020年)
颱風米娜

颱風米娜係太平洋颱風季嘅熱帶氣旋名。「米娜」呢個名由密克羅尼西亞聯邦提供，係雅蒲文嘅女仔名，解「我嘅眼」。
颱風米娜可以係：
颱風米娜 (2002年)
颱風米娜 (2007年)
熱帶風暴米娜 (2014年)
颱風紅霞

颱風紅霞係太平洋颱風季嘅熱帶氣旋名。「紅霞」呢個名由北韓提供，指日落嘅天色。
颱風紅霞可以係：
熱帶風暴紅霞 (2008年)
颱風紅霞 (2015年)
熱帶風暴紅霞 (2020年)
颱風百里嘉

颱風百里嘉係太平洋颱風季嘅熱帶氣旋名。「百里嘉」呢個名由美國提供，馬紹爾文入面解做「沿岸受風浪影響」。
颱風百里嘉可以係：
熱帶風暴百里嘉 (2018年)
颱風盧碧

颱風盧碧係太平洋颱風季嘅熱帶氣旋名。「盧碧」呢個名由菲律賓提供，指「兇狠」。
颱風盧碧可以係：
颱風盧碧 (2003年)
颱風盧碧 (2009年)
熱帶風暴盧碧 (2016年)
熱帶風暴盧碧 (2021年)
颱風科羅旺

颱風科羅旺係太平洋颱風季嘅熱帶氣旋名。「科羅旺」呢個名由柬埔寨提供，指一種樹。
颱風科羅旺可以係：
颱風科羅旺 (2003年)
強烈熱帶風暴科羅旺 (2009年)
颱風科羅旺 (2015年)
熱帶風暴科羅旺 (2020年)
颱風米雷

颱風米雷係太平洋颱風季嘅熱帶氣旋名。「米雷」呢個名由北韓提供，指回音。
颱風米雷可以係：
颱風米雷 (2004年)
強烈熱帶風暴米雷 (2011年)
颱風米雷 (2016年)
颱風百合

颱風百合係太平洋颱風季嘅熱帶氣旋名。「百合」呢個名由大韓民國提供，係指植物百合。
颱風百合可以係：
颱風百合 (2001年)
颱風百合 (2007年)
颱風百合 (2013年)